Haf 5
?Yu Kasem Wanem Long Ol Miting?
Plante man oli no moa go long jos, from we oli no kasem ansa blong ol kwestin blong olgeta. I gud yu joen long ol miting blong ol Witnes blong Jehova. ?Blong wanem? ?Bambae yu kasem wanem long ol miting ya?
Yu glad blong stap wetem ol man we oli lavlavem olgeta. Long taem bifo, ol Kristin we oli stap long wan eria oli joen olsem wan grup, mo oli kam wanples blong mekem ol miting. Long ol miting ya, oli mekem wosip long God, mo oli stadi long Baebol, mo oli lefleftemap tingting blong olgeta. (Hibrus 10:24, 25) Ol Kristin ya oli lavlavem olgeta, taswe taem oli joen wanples oli harem se oli stap wetem ol tru fren. (2 Tesalonaeka 1:3; 3 Jon 14) Long taem blong yumi, ol Witnes oli folem fasin ya blong ol Kristin bifo, nao oli kasem bigfala glad.
Yu lan blong folem ol tok blong Baebol. Ol man, mo ol woman, mo ol pikinini tu oli joen long ol miting, olsem long taem bifo. Ol gudfala tija oli givhan long yumi blong lanem olsem wanem blong folem ol tok blong Baebol long laef blong yumi. (Dutronome 31:12; Nehemaea 8:8) Evriwan oli save ansarem kwestin mo oli save singsing. Hemia janis blong yumi talemaot se tingting blong yumi i stap strong long God.—Hibrus 10:23.
Bilif blong yu i kam strong moa. Aposol Pol i talem long wan kongregesen se: “Mi mi wantem tumas blong kam luk yufala, . . . blong bambae bilif blong yufala i save givhan long mi, olsem we bilif blong mi tu i save givhan long yufala.” (Rom 1:11, 12) Taem yumi joen wetem ol narafala Kristin, bilif blong yumi i kam strong moa, mo tingting blong yumi i strong moa blong folem ol Kristin fasin long laef blong yumi.
Mifala i singaot yu blong yu kam long ol miting blong mifala. Bambae yu luk se yu kasem ol samting we yumi jes tokbaot. Mifala i glad tumas sipos yu kam. Yu no pem blong kam insaed, mo i no gat kleksin.
?Ol Kristin long taem bifo oli mekem wanem samting we ol Witnes oli mekem yet tede?
?Ol miting oli givhan long yumi olsem wanem?
cym_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn